*Proiect UE*

|  |
| --- |
|  |
| **GUVERNUL REPUBLICII MOLDOVA**  **DECIZIE PROTOCOLARĂ nr. \_\_\_\_\_\_\_\_ /2025**  ***Extras din procesul-verbal nr. (pct. )***  ***al ședinței Guvernului din 2025*** |

Se aprobă și se prezintă Parlamentului spre examinare proiectul de lege privind identificarea, desemnarea și protecția infrastructurilor critice naționale.

**PRIM-MINISTRU Dorin RECEAN**

***„UE”***

**PARLAMENTUL REPUBLICII MOLDOVA**

**L E G E**

**privind identificarea, desemnarea și protecția infrastructurilor critice naționale**

Parlamentul adoptă prezenta lege organică.

**Capitolul I**

**DISPOZIȚII GENERALE**

**Articolul 1.** Obiect de reglementare

(1) Prezenta lege stabilește cadrul legal privind identificarea, desemnarea infrastructurilor critice naționale (în continuare - ICN) și evaluarea necesității de a îmbunătăți protecția acestora, în scopul creșterii capacității de asigurare a stabilității, securității și siguranței sistemelor economico-sociale și protecției persoanelor.

(2) Protecția ICN constituie componenta securității naționale.

**Articolul 2.** Domeniul de aplicare

Dispozițiile prezentei legi se aplică tuturor persoanelor juridice de drept public sau de drept privat care desfășoară activități și furnizează servicii esențiale în sectoarele și subsectoarele prevăzute în anexa nr. 1.

**Articolul 3.** Noțiuni principale

În sensul prezentei legi, următoarele noțiuni semnifică:

1) *autoritate publică responsabilă* – autoritate/instituție publică desemnată în condițiile prezentei legi, care, potrivit competențelor și atribuțiilor legale, răspunde de organizarea și desfășurarea activităților în domeniile corespunzătoare sectoarelor și subsectoarelor de ICN prezentate în anexa nr. 1 și are în responsabilitate cel puțin o ICN desemnată.

2) *evaluarea riscurilor* – procesul global prin care se determină natura și amploarea unui risc prin identificarea și analiza potențialelor amenințări, puncte vulnerabile și pericole relevante care ar putea conduce la un incident, perturbare sau distrugerea ICN.

3) *funcții vitale* – procese care sunt esențiale pentru funcționarea societății, cum ar fi: managementul afacerilor guvernamentale, activitățile internaționale, apărarea și securitatea națională, funcționarea economiei și a infrastructurii, securitatea veniturilor populației și nivelul de trai.

4) *gestionar de infrastructură critică națională* – proprietar, operator, administrator de infrastructură critică națională, indiferent de tipul de proprietate și forma juridică de organizare, ce sunt responsabile de o infrastructură critică națională.

5) *informații atribuite la secret de stat* – informații cu privire la o ICN ce este atribuită la secret de stat în condițiile Legii nr. 245/2008 cu privire la secretul de stat.

6) *informații sensibile privind protecția infrastructurilor critice* – informații cu privire la o ICN ce poate fi utilizată, în cazul divulgării, în scopul planificării și al realizării unor acțiuni care să determine perturbarea sau distrugerea instalațiilor unor ICN. Sunt considerate informații sensibile privind protecția infrastructurilor critice alte informații decât cele atribuite la secretul de stat.

7) *infrastructură critică națională* – un activ, o instalație, un echipament, o rețea ori un sistem, sau o componentă a unui activ, instalații, echipament, rețea ori sistem, care este necesar(ă) pentru furnizarea unui serviciu esențial.

8) *planul de securitate al operatorilor* – documentul de planificare la nivel strategic, cu caracter operativ prin procedurile asociate, elaborat pentru fiecare ICN desemnată și destinat realizării managementului riscurilor de la nivelul ICN, care definește scopul, obiectivele, cerințele și măsurile de securitate ale acestora.

9) *praguri critice* – valori-limită stabilite în funcție de gravitatea impactului, perturbării sau al distrugerii unei infrastructuri și care determină identificarea acesteia ca ICN.

10) *protecția infrastructurilor critice* – ansamblul unitar de procese și activități organizate și desfășurate în scopul asigurării funcționalității, continuității serviciilor și integrității a ICN pentru a descuraja, diminua și neutraliza o amenințare, un risc sau un punct vulnerabil prin identificarea, implementarea și menținerea măsurilor de securitate, organizatorice, tehnice, procedurale și de altă natură rezultate în urma derulării proceselor de management al riscului. Protecția infrastructurilor critice cuprinde, într-o enumerare neexhaustivă, activitățile desfășurate pentru identificarea și desemnarea ICN, procesele de management de risc, asigurarea protecției informațiilor sensibile specifice domeniului, realizarea planurilor de securitate ale operatorilor de ICN, desemnarea ofițerilor de legătură pentru securitatea ICN, pregătirea personalului, modul de realizare a comunicării și avertizării timpurii, precum și exerciții, rapoarte, testări ale viabilității planurilor de securitate ale operatorilor, reevaluări și actualizări ale documentelor elaborate.

11) *reziliența infrastructurii critice naționale* – capacitatea acesteia de a se adapta ca urmare a producerii unui hazard sau a unei amenințări și de a-și reveni în urma producerii acestora pentru a asigura în continuare prestarea serviciilor esențiale societății.

12) *servicii esențiale* – acele servicii, facilități ori activități indispensabile pentru menținerea funcțiilor societale vitale, a activităților economice vitale, a sănătății și siguranței publice sau a mediului necesare pentru a asigura un standard minim de trai și bunăstare a societății și a căror degradare sau întrerupere a furnizării lor, ca urmare a perturbării ori distrugerii sistemului fizic de bază, ar afecta semnificativ siguranța sau securitatea populației și funcționarea instituțiilor statului.

**Capitolul II**

**ROLURI ȘI RESPONSABILITĂȚI**

[**Articolul 4**](#ART4R)**.** Coordonarea națională

(1) Coordonarea, la nivel național, a activităților privind identificarea, desemnarea și protecția ICN se realizează de către Prim-ministru, prin intermediul consilierului de stat desemnat.

(2) În vederea îndeplinirii responsabilităților stabilite prin prezenta lege, Prim-ministrul emite decizii.

(3) Responsabilitatea pentru organizarea și desfășurarea activităților necesare implementării prezentei legi, cât și realizarea cooperării între autoritățile publice responsabile și structurile neguvernamentale revine Ministerului Afacerilor Interne (în continuare – MAI), prin intermediul Centrului Național de Coordonare a Protecției Infrastructurii Critice (în continuare - CNCPIC), care va asigura punctul național de contact în relația cu statele membre, Comisia Europeană, Organizația Tratatului Atlanticului de Nord și alte structuri internaționale.

(4) CNCPIC este instituit în cadrul Ministerului Afacerilor Interne (în continuare - MAI).

(5) CNCPIC al MAI asigură planificarea strategică, coordonarea, monitorizarea permanentă și controlul asupra stadiului implementării activităților reglementate prin prezenta lege.

(6) În scopul evaluării modului de îndeplinire a responsabilităților ce decurg din legislația domeniului protecției ICN de către autoritățile publice responsabile, Prim-ministrul poate dispune executarea unor activități de control în conformitate cu prevederile legale.

**Articolul 5.** Grupul de lucru interinstituțional pentru protecția infrastructurilor critice

(1) La nivelul Guvernului, sub coordonarea consilierului de stat desemnat potrivit [art. 4 alin. (1](#ART4)), se instituie și funcționează Grupul de lucru interinstituțional pentru protecția infrastructurilor critice (în continuare – GLIPIC).

(2) [Componența, atribuțiile și modul de organizare al GLIPIC se stabilesc prin dispoziție de Guvern.](#ART5AL2R)

**Articolul 6.** Evaluări și rapoarte privindprotecția infrastructurilor critice

(1) Autoritățile publice responsabile efectuează, împreună cu gestionarii de ICN, o evaluare a riscurilor, amenințărilor și vulnerabilităților ce se manifestă la adresa subsectoarelor ICN, în termen de un an de la desemnarea acestora în cadrul subsectoarelor respective. Evaluarea conține inclusiv propuneri cu privire la necesitatea îmbunătățirii protecției ICN desemnate în cadrul subsectoarelor și se prezintă spre aprobare Prim-ministrului. Ulterior, evaluarea se realizează anual.

(2) Autoritățile publice responsabile, împreună cu gestionarii de ICN elaborează anual rapoarte privind riscurile și incidentele semnificative, precum și evoluția amenințărilor și existența punctelor vulnerabile în sectoarele și subsectoarele ICN și formulează propuneri cu privire la necesitatea îmbunătățirii protecției acestora, pe care le înaintează CNCPIC în vederea elaborării unui raport integrat, care va fi înaintat spre aprobare Prim-ministrului.

(3) Documentele prevăzute la alin. (2) se transmit CNCPIC până la 15 decembrie a fiecărui an în vederea elaborării raportului anual privind stadiul protecției infrastructurilor critice la nivel național, care se înaintează spre aprobare Prim-ministrului.

(4) Gestionarii de ICN au obligația de a informa autoritățile publice responsabile despre orice modificare ce poate avea impact asupra protecției ICN desemnată.

(5) Pe raportul prevăzut la alin. (3) se va aplica parafa de secretizare corespunzătoare informațiilor atribuite la secretul de stat pe care le conține, în conformitate cu prevederile actelor normative.

**Articolul 7.** Atribuțiile Centrul național de coordonare a protecției infrastructurilor critice

(1) MAI, prin intermediul CNCPIC sprijină autoritățile publice responsabile și gestionarii de ICN, asigurându-le accesul la informații cu privire la cele mai bune practici și metode disponibile, facilitează participarea la acțiunile coordonate de către Comisia Europeană în materie de formare și de schimb de informații privind noi evoluții tehnice în materie de protecție a infrastructurii critice și organizează cooperarea între autoritățile publice responsabile la nivel național, precum și colaborarea acestora și a gestionarilor de ICN cu instituțiile similare din statele membre ale Uniunii Europene, cu Comisia Europeană, Organizația Tratatului Atlanticului de Nord și alte organizații și organisme internaționale cu activități și atribuții în domeniu.

(2) CNCPIC are următoarele atribuții principale:

a) elaborează proiecte de acte normative în domeniul protecției infrastructurii critice și documentelor de planificare strategică specifice, pe care le supune analizei reprezentanților autorităților publice responsabile reprezentate în GLIPIC, în vederea inițierii ulterioare, de către MAI, a procedurilor legale de avizare și promovare;

b) elaborează și actualizează normele metodologice privind evaluarea riscurilor, realizarea, echivalarea, revizuirea planurilor de securitate ale gestionarilor de ICN, structura-cadru a planurilor de securitate ale gestionarilor de ICN și atribuțiile ofițerului de legătură pentru securitatea ICN, din cadrul structurii specializate desemnate la nivelul autorităților publice responsabile și la nivelul gestionarilor de ICN, pe care le supune aprobării prin decizie a Prim-ministrului, în condițiile legii;

c) sprijină, la solicitarea autorităților publice responsabile, procesul de elaborare a instrucțiunilor, regulamentelor, normelor și standardelor de securitate sectoriale în domeniul protecției infrastructurii critice;

d) elaborează, supune dezbaterii în cadrul GLIPIC și propune spre aprobare prin decizia Prim-ministrului metodologia de autorizare a ofițerilor de legătură pentru securitatea ICN;

e) evaluează anual și ori de câte ori se impune, pe baza datelor furnizate de autoritățile publice responsabile, riscurile, amenințările și punctelor vulnerabile la adresa ICN și informează Prim-ministrul, prin intermediul consilierului desemnat, cu privire la necesitatea îmbunătățirii nivelului de protecție al acestora;

f) asigură secretariatul tehnic permanent al GLIPIC;

g) elaborează și propune spre aprobare, prin dispoziția Guvernului, Planul anual de verificare a stadiului implementării legislației în domeniul protecției infrastructurii critice de către autoritățile publice responsabile și gestionarii de ICN;

h) asigură consultanță de specialitate autorităților publice responsabile și gestionarilor de ICN desemnate, la solicitarea acestora;

i) monitorizează stadiul de elaborare a planurilor de securitate ale gestionarilor de ICN la nivel național, precum și al testării viabilității acestora prin exerciții;

j) reprezintă o parte structurală desemnată din cadrul MAI în condițiile art. 8;

k) elaborează linii directoare privind modalitățile de realizare a managementului protecției infrastructurii critice.

l) organizează, coordonează și sprijină programe de formare profesională inițială și continuă, inclusiv certificarea periodică, destinate ofițerilor de legătură pentru securitatea ICN, cu accent pe evaluarea riscurilor, securitatea fizică, gestionarea incidentelor și răspunsul la crize.

(3) În aplicarea art. 4 alin. (5), MAI, prin intermediul personalului desemnat din cadrul CNCPIC, desfășoară activități de control în baza planului elaborat în condițiile alin. (2) lit. g), constată contravenții și aplică sancțiuni contravenționale în condițiile legii.

**Articolul 8.** Constituirea și administrarea mecanismului de comunicare și avertizare timpurie

(1) La nivelul MAI, prin intermediul CNCPIC, poate fi constituit și administrat un mecanism de comunicare și avertizare timpurie, (denumit în continuare - MeCAT), destinat asigurării managementului integrat al protecției ICN cu rolul de sistem național securizat de informare în domeniul protecției ICN.

(2) MeCAT asigură cadrul unitar al schimbului de informații privind incidente, amenințări, punctele vulnerabile și riscuri identificate în legătură cu aceste tipuri de infrastructuri, necesare atât în procesul de prevenție și combatere a riscurilor și amenințărilor, cât și pentru diminuarea impactului generat de incapacitatea de a menține serviciile esențiale furnizate de acestea.

(3) MeCAT este dezvoltat, operat și protejat în conformitate cu cerințele de securitate cibernetică și informațională prevăzute de cadrul normativ, inclusiv prin cooperarea cu autoritățile naționale competente în domeniul securității cibernetice și al informațiilor clasificate/ atribuite la secret de stat.

**Articolul 9.** Autoritățile publice responsabile

(1) Autoritățile publice responsabile se stabilesc de Guvern, la propunerea MAI, prin intermediul CNCPIC.

(2) Autoritățile publice responsabile au următoarele atribuții:

a) stabilesc criteriile sectoriale/ intersectoriale și pragurile critice aferente și elaborează, după caz, metodologii specifice de lucru pentru aplicarea acestora în vederea identificării potențialelor ICN;

b) coordonează activitățile specifice procesului de identificare a ICN, în domeniul de responsabilitate;

c) propun desemnarea ICN corespunzător sectoarelor aflate în responsabilitate;

d) informează, la solicitarea CNCPIC asupra stadiului de implementare a actelor normative în domeniu;

e) informează MAI, prin intermediul CNCPIC, asupra stadiului identificării ICN din domeniul de responsabilitate;

f) verifică modul de îndeplinire de către gestionarii de ICN a obligațiilor stabilite prin prezenta lege și aplică, prin intermediul personalului împuternicit, sancțiuni contravenționale pentru nerespectarea acestora;

g) avizează planurile de securitate ale gestionarilor de ICN aflate în domeniul de responsabilitate;

h) stabilesc măsuri de reducere a punctelor vulnerabile ale ICN din domeniu și de îmbunătățire a rezilienței acestora;

j) asigură resursele financiare necesare organizării și desfășurării activităților specifice în domeniul protecției infrastructurii critice pentru ICN aflate în nemijlocita responsabilitate, în limita bugetului alocat;

k) notifică CNCPIC cu privire la participarea personalului propriu și a celui din cadrul gestionarilor de ICN din responsabilitate la activități internaționale specifice domeniului protecției infrastructurii critice și prezintă GLIPIC aspectele discutate în cadrul activităților la care au participat;

n) participă, la solicitarea CNCPIC, la activități de control, organizate în condițiile art. 7 alin. (3).

(3) În cazul în care autoritatea publică responsabilă este, concomitent, și gestionar al unei infrastructuri critice naționale, aceasta exercită și atribuțiile corespunzătoare fiecărei calități în parte, cu respectarea principiului separării funcționale.

(4) Autoritățile publice responsabile și structurile abilitate conform legii se asigură că informațiile clasificate/atribuite la secret de stat cu privire la protecția ICN utilizate la nivel național, precum și cele transmise statelor membre sau Comisiei Europene nu sunt utilizate în alt scop decât cel al protecției infrastructurii critice.

**Articolul 10.** Atribuțiile gestionarilor de infrastructura critică națională

(1) Gestionarii de ICN au următoarele atribuții:

a) desemnează un ofițer de legătură pentru securitatea ICN aflată în responsabilitate. Această obligație nu presupune neapărat instituirea unei noi poziții;

b) elaborează pentru fiecare ICN din responsabilitate planurile de securitate ale gestionarilor și îl transmit spre avizare autorității publice responsabile în termen de 30 de zile din data solicitării;

c) desfășoară activitățile referitoare la protecția ICN desemnate aflate în responsabilitate;

d) participă la solicitarea autorităților publice responsabile sau a CNCPIC la activități specifice domeniului;

e) participă, potrivit competențelor, la operaționalizarea MeCAT;

f) informează autoritățile publice responsabile cu privire la orice modificare ce poate avea impact asupra protecției ICN desemnată.

g) informează autoritățile publice responsabile și CNCPIC cu privire la participarea la activități naționale/internaționale specifice domeniului protecției infrastructurii critice, precum și la aspectele discutate în cadrul acestor activități;

h) implementează măsuri de reducere a punctelor vulnerabile ale ICN din responsabilitate și de îmbunătățire a rezilienței acestora;

i) asigură autorizarea ofițerilor de legătură pentru securitatea ICN desemnați pentru fiecare ICN din responsabilitate;

j) asigură resursele financiare necesare organizării și desfășurării activităților referitoare la protecția ICN aflate în responsabilitate.

**Articolul 11.** Structura/ compartimentul specializat(ă) în domeniul infrastructurilor critice naționale

(1) Fiecare autoritate publică responsabilă, precum și fiecare gestionar de ICN care au în responsabilitate mai mult de o ICN, au obligația să constituie/ să desemneze o structură/ un compartiment de specialitate în domeniul ICN, care va îndeplini și rolul de punct de contact pentru aspectele care țin de securitatea ICN între gestionarii de ICN și autoritățile publice responsabile.

(2) Autoritățile publice responsabile și gestionarii de ICN care au în responsabilitate o singură ICN au obligația să desemneze un ofițer de legătură pentru securitatea ICN care va îndeplini și rolul de punct de contact pentru aspectele care țin de securitatea ICN între gestionarii de ICN și autoritățile publice responsabile.

(3) Structura/ compartimentul de la alin. (1) este condus(ă) de un ofițer de legătură pentru securitatea ICN și care, la solicitare sau la necesitate, are dreptul/obligația de a sesiza direct conducătorul autorității publice responsabile sau a gestionarului pe orice subiecte ce țin de ICN.

(4) Personalul din cadrul structurii/compartimentului specializat în domeniul ICN răspunde de elaborarea, aplicarea, evaluarea și actualizarea permanentă a planului de măsuri elaborat la nivelul autorității publice responsabile, respectiv a planului de securitate al gestionarilor.

(5) Autoritățile publice responsabile stabilesc și implementează un mecanism de comunicare adecvat cu ofițerii de legătură pentru securitatea ICN de la nivelul gestionarilor de ICN, în scopul realizării schimbului de date relevante privind riscurile și amenințările identificate în legătură cu ICN, cu asigurarea securității informațiilor sensibile referitoare la protecția ICN, conform cadrului normativ.

(6) În termen de un an de la desemnarea unei ICN, autoritățile publice responsabile și gestionarii de ICN au obligația să asigure pregătirea ofițerilor de legătură pentru securitatea ICN și a personalului desemnat să îndeplinească atribuții în domeniul protecției infrastructurilor critice în unitățile de învățământ pentru formare și dezvoltare profesională acreditate, în condițiile legii.

(7) Ofițerii de legătură pentru securitatea ICN se evaluează și se autorizează periodic în condițiile stabilite prin metodologia de autorizare care se aprobă prin decizia Prim-ministrului.

(8) Autoritățile publice responsabile, precum și gestionarii de ICN au obligația să asigure participarea ofițerilor de legătură pentru securitatea ICN la programele de formare profesională inițială și continuă organizate sau coordonate de CNCPIC, inclusiv prin asigurarea resurselor necesare și eliberarea acestora de la alte atribuții pe durata formării, în condițiile stabilite de legislația în vigoare.

**Capitolul III**

**IDENTIFICAREA, DESEMNAREA ȘI PROTECȚIA**

**INFRASTRUCTURII CRITICE NAȚIONALE**

**Articolul. 12** Identificarea infrastructurii critice naționale

(1) În conformitate cu procedura prevăzută în anexa nr. 2, autoritățile publice responsabile identifică potențialele ICN care corespund criteriilor sectoriale și intersectoriale și se încadrează în definiția prevăzută la art. 3 pct. 7).

(2) [Criteriile sectoriale și pragurile critice aferente, definite în funcție de gravitatea impactului perturbării sau al distrugerii unei anumite ICN, se stabilesc prin ordine ale conducătorilor autorităților publice responsabile, potrivit domeniilor de responsabilitate.](#ART9AL2R)

(3) Criteriile intersectoriale ce stau la baza identificării ICN sunt următoarele:

a) privind victimele, evaluat în funcție de numărul posibil de decese sau vătămări;

b) privind efectele economice, evaluat în funcție de importanța pierderilor economice și/sau a degradării produselor sau serviciilor, inclusiv eventualele efecte asupra mediului;

c) privind efectul asupra populației, evaluat în funcție de impactul asupra încrederii acesteia, suferința fizică sau perturbarea vieții cotidiene, inclusiv pierderea de servicii esențiale.

(4) Criteriile intersectoriale nu sunt cumulative pentru identificarea ICN.

(5) [Pragurile critice aferente criteriilor intersectoriale, definite în funcție de gravitatea impactului perturbării sau al distrugerii unei anumite infrastructuri se stabilesc prin hotărâre de Guvern.](#ART9AL5R)

(6) Persoanele juridice de drept public sau privat care desfășoară activități și furnizează servicii esențiale de interes național în sectoarele și subsectoarele prevăzute în anexa nr. 1 au obligația de a participa, la solicitarea autorităților publice responsabile sau CNCPIC, la procesul de identificare și desemnare a ICN.

(7) Pentru stabilirea criteriilor sectoriale/intersectoriale și a pragurilor critice aferente, autoritățile publice responsabile pot colabora și cu alte autorități sau persoane juridice în condițiile în care ICN ar putea genera efecte în domeniul de responsabilitate al acestora.

(8) Sectoarele stabilite pentru punerea în aplicare a prezentei legi sunt cele prevăzute în [anexa nr. 1](#ANEXA1), iar autoritățile publice responsabile pot identifica ulterior și alte sectoare.

**Articolul 13.** Desemnarea infrastructurii critice naționale

(1) În urma procesului de identificare a potențialelor ICN, autoritățile publice responsabile propun MAI, prin intermediul CNCPIC, desemnarea ICN.

(2) Desemnarea ICN se aprobă prin hotărâre de Guvern.

(3) Autoritățile publice responsabile informează gestionarii de ICN cu privire la desemnarea acesteia ca ICN în termen de 10 zile de la data intrării în vigoare a actului normativ de desemnare.

**Articolul 14.** Protecțiainfrastructurilor critice naționale

(1) [În termen de 9 luni de la desemnarea unei infrastructuri drept ICN, gestionarii de ICN elaborează planul de securitate al operatorului și îl transmite spre avizare autorității publice responsabile.](#art11alin1R) Cu acordul conducătorului CNCPIC, termenul poate fi extins, dar nu mai mult de 6 luni.

(2) Panul de securitate al operatorului identifică elementele de infrastructură critică ale ICN și soluțiile de securitate existente sau care urmează să fie puse în aplicare pentru protecția acestora.

(3) Cerințele minime privind conținutul planului de securitate al gestionarilor de ICN sunt prevăzute în [anexa nr. 3.](#C1)

(4) Autoritățile publice responsabile se asigură, în termen de un an de la desemnarea în sectorul său de responsabilitate a unei infrastructuri drept ICN, că există un plan de securitate al gestionarilor sau un echivalent al acestuia.

(5) În cazul în care gestionarii de ICN deține un document care îndeplinește cerințele minime privind conținutul planului de securitate, acesta este evaluat, testat și, dacă este necesar, revizuit și actualizat, fiind recunoscut ca echivalent al planului de securitate.

(6) Planul de securitate este implementat, evaluat, testat și, dacă este necesar, revizuit și actualizat de către gestionarii de ICN, periodic, la intervale de cel mult 2 ani, precum și ori de câte ori este necesar.

**Articolul 15.** Protecția informațiilor

(1) Autoritățile publice responsabile și structurile abilitate conform legii se asigură că informațiile clasificate/ atribuite la secret de stat cu privire la protecția ICN utilizate la nivel național, precum și cele transmise statelor membre sau Comisiei Europene nu sunt utilizate în alt scop decât cel al protecției infrastructurii critice.

(2) În caz de necesitate, informațiile sensibile privind protecția ICN se clasifică/ atribuie la secret de stat în condițiile legii. Diseminarea acestor informații se face în strictă conformitate cu cadrul normativ atât în relația cu autoritățile publice responsabile, gestionarii de ICN, cât și cu celelalte state membre.

(3) Orice persoană care operează cu informații clasificate/ atribuite la secretul de stat în temeiul prezentei legi în numele Republicii Moldova sau al Comisiei Europene este supusă unei verificări de securitate corespunzătoare.

(4) Dispozițiile alin. (1) și (2) se aplică în egală măsură informațiilor exprimate verbal în timpul reuniunilor în cadrul cărora se discută subiecte sensibile.

**Capitolul IV**

**RĂSPUNDEREA AUTORITĂȚILOR PUBLICE RESPONSABILE ȘI PROPRIETARILOR/OPERATORILOR/ADMINISTRATORILOR DE INFRASTRUCTURI CRITICE NAȚIONALE**

**Articolul 16**. Răspunderea autorităților publice responsabile și gestionarilor de infrastructuri critice naționale

Autorităților publice responsabile, gestionarii de ICN poartă răspundere pentru nerespectarea prevederilor prezentei legi în limitele faptelor comise de către acestea, conform prevederilor Codului contravențional nr. 218/2008 sau Codului penal nr. 985/2002.

**Capitolul V**

**DISPOZIȚII FINALE ȘI TRANZITORII**

**Articolul 17.** Aplicarea prezentei legi

Procesul de identificare și desemnare a ICN se încheie în termen de un an de la data publicării prezentei legi în Monitorul Oficial al Republicii Moldova și se revizuiește periodic pentru identificarea și desemnarea noilor infrastructuri.

**Articolul 18.** Acte normative suplimentare

(1) Guvernul va aproba:

a) desemnarea autorităților publice responsabile prevăzute la art. 9 alin. (1) în termen de 4 luni de la data intrării în vigoare a prezentei legi;

b) componența, atribuțiile și modul de organizare a GLIPIC, prevăzute la [art. 5 alin. (1)](#ART5AL2), în termen de 6 luni de la data intrării în vigoare a prezentei legi;

c) pragurile critice aferente criteriilor intersectoriale, prevăzute la [art. 12 alin. (5),](#ART9AL5) în termen de 8 luni de la data intrării în vigoare a prezentei legi;

d) desemnarea ICN, prevăzută la [art. 13](#ART10AL2), în termen de un an de la data intrării în vigoare a prezentei legi;

(2) Ordinele conducătorilor autorităților publice responsabile, prevăzute la [art. 9 alin. (2)](#ART9AL2) lit. a) se emit în termen de 2 luni de la data intrării în vigoare a dispoziție privind aprobarea pragurilor critice aferente criteriilor intersectoriale.

**Articolul 19.** Dispoziții finale

Prevederile prezentei legi intră în vigoare peste o lună de la data publicării în Monitorul Oficial al Republicii Moldova.

**Președintele Parlamentului**

*Anexa nr.1*

**LISTA  
    sectoarelor, subsectoarelor infrastructurii critice naționale (ICN)**

|  |  |  |  |
| --- | --- | --- | --- |
| Nr.  Crt. | Sectorul | Subsectorul | Tipul furnizorului de servicii |
|  | 1. | 2. | 3. |
| 1. | 1. Energetică | 1.1. Energie electrică | 1.1.1. *furnizor central de energie electrică*, astfel cum este definit la art. 3 din Legea nr. 10/2016 privind promovarea utilizării energiei din surse regenerabile |
| 1.1.2. *furnizor*, astfel cum este definit la art. 2 din Legea nr. 107/2016 cu privire la energia electrică |
| 1.1.3. *operator al sistemului de distribuție*, astfel cum este definit la art. 2 din Legea nr. 107/2016 cu privire la energia electrică |
| 1.1.4. *operator al sistemului de transport*, astfel cum este definit la art. 2 din Legea nr. 107/2016 cu privire la energia electrică |
| 1.1.5. *producător*, astfel cum este definit la art. 2 din Legea nr. 107/2016 cu privire la energia electrică |
| 1.1.6. *operator al pieței energiei electrice desemnat*, astfel cum este definit la art. 2 din Legea nr. 107/2016 cu privire la energia electrică |
| 1.1.7. *participant la piața energiei electrice***,** astfel cum este definit la art. 2 din Legea nr. 107/2016 cu privire la energia electrică, care furnizează servicii de agregare, de consum dispecerizabil sau de stocare de energie, inclusiv *agregatorul*, astfel cum este definit la art. 3 din Legea nr. 10/2016 privind promovarea utilizării energiei din surse regenerabile este definit la art. 3 din Legea nr. 10/2016 privind promovarea utilizării energiei din surse regenerabile. |
| 1.1.8. operatori ai unui punct de reîncărcare care sunt responsabili de gestionarea și exploatarea unui punct de reîncărcare, care furnizează un serviciu de reîncărcare utilizatorilor finali, inclusiv în numele și în contul unui furnizor de servicii de mobilitate |
| 1.2. Încălzire centralizată și răcire centralizată | *Furnizor*, astfel cum este definit la art. 5 din Legea nr. 92/2014 cu privire la energia termică și promovarea cogenerării. |
| 1.3. Piața produselor petroliere | 1.3.1. *transportatori*, astfel cum sunt definiți la art. 2 din Legea nr. 461/2001 privind piața produselor petroliere |
| 1.3.2. *importatorii*, astfel cum sunt definiți la art. 2 din Legea nr. 461/2001 privind piața produselor petroliere |
| 1.3.3. *entitate centrală de stocare* |
| 1.4. Gaze naturale | 1.4.1. *furnizori*, astfel cum sunt definiți la art. 2 din Legea nr. 108/2016 cu privire la gazele naturale |
| 1.4.2. *operatori ai sistemului de distribuție*, astfel cum sunt definiți la art. 2 din Legea nr. 108/2016 cu privire la gazele naturale |
| 1.4.3. *operatori ai sistemului de transport*, astfel cum sunt definiți la art. 2 din Legea nr. 108/2016 cu privire la gazele naturale |
| 1.4.4. *operatori ai instalațiilor de stocare*, astfel cum sunt definiți la art. 2 din Legea nr. 108/2016 cu privire la gazele naturale |
| 1.4.5. *operatorii ai sistemului de gaze naturale lichefiate (GNL)* |
| 1.4.6. *întreprinderi de gaze naturale*, astfel cum sunt definite la art. 2 din Legea nr. 108/2016 cu privire la gazele naturale |
| 1.4.7. *operatorii ai instalațiilor de rafinare și de tratare a gazelor naturale* |
| 1.5. Hidrogen | *Operatori de producție, stocare și transport de hidrogen* |
|  | 2. Transport | 2.1. Transport aerian | 2.1.1. *transportatori aerieni*, astfel cum sunt definiți la art. 3 din Legea nr. 192/2019 privind securitatea aeronautică |
| 2.1.2. *operatori aeroportuari*, astfel cum sunt definiți la art. 3 din Legea nr. 192/2019 privind securitatea aeronautică |
| 2.1.3. *aeroporturi*, astfel cum sunt definite la art. 3 din Legea nr. 192/2019 privind securitatea aeronautică |
| 2.1.4. *persoane juridice care gestionează și exploatează instalații auxiliare în cadrul aeroporturilor* |
| 2.1.5. *agenți aeronautici*, astfel cum sunt definiți la art. 5 din Codul aerian al Republicii Moldova nr. 301/2017, care furnizează servicii de control al traficului aerian (ATC), astfel cum acestea sunt definite la același articol |
| 2.2. Transport feroviar | 2.2.1. *administrator al infrastructurii,* astfel cum este definit la art. 2 din Codul transportului feroviar al Republicii Moldova nr. 19/2022 |
| 2.2.2. *întreprinderi feroviare*, astfel cum sunt definite la art. 2 din Codul transportului feroviar al Republicii Moldova nr. 19/2022 |
| 2.2.3. *operatori ai unei infrastructuri de servicii*, astfel cum sunt definiți la art. 2 din Codul transportului feroviar al Republicii Moldova nr. 19/2022 |
| 2.3. Transport pe apă | 2.3.1. *persoane juridice care efectuează transportul pasagerilor și/sau transportul încărcăturilor*, astfel cum aceste activități sunt reglementate de Legea nr. 176/2013 privind transportul naval intern al Republicii Moldova |
| 2.3.2. *persoane juridice care efectuează transportul maritim de mărfuri și pasageri*, astfel cum aceste activități sunt reglementate de Codul navigației maritime comerciale al Republicii Moldova nr. 599/1999 |
| 2.3.3. *port maritim*, astfel cum este definit la art. 77 alin. (1) din Codul navigației maritime comerciale al Republicii Moldova nr. 599/1999 |
| 2.3.4. *administrații ale porturilor maritime*,astfel cum acestea sunt definite la art. 80 alin. (1) din Codul navigației maritime comerciale al Republicii Moldova nr. 599/1999 |
| 2.3.5. *administrații portuare*,astfel cum sunt definite la art. 51 din Legea nr. 176/2013 privind transportul naval intern al Republicii Moldova |
| 2.3.6. *persoane juridice**care efectuează lucrări și gestionează și/sau exploatează echipamente în cadrul porturilor* |
| 2.3.7. *persoane juridice**care operează servicii de trafic maritim (STM)*, astfel cum aceste servicii sunt definite la pct. 6 din Regulamentul privind stabilirea Sistemului de informare și monitorizare a traficului navelor maritime, aprobat prin Hotărârea Guvernului nr. 413/2021 |
| 2.4. Transport rutier | * + 1. *persoane juridice responsabile cu controlul gestionării traficului rutier* |
| *2.4.2. operatori de sisteme de transport inteligente* |
|  | 3. Sectorul Bancar |  | *Bănci*, astfel cum sunt definite la art. 3 din Legea nr. 202/2017 privind activitatea băncilor; |
|  | 4. Infrastructuri ale pieței financiare |  | 4.1. *societăți de investiții*,astfel cum sunt definite la art. 6 din Legea nr. 171/2012 privind piața de capital, care exploatează un sistem multilateral de tranzacționare (MTF), astfel cum acesta este definit de același articol al legii menționate |
| 4.2. *operatori de piață*,astfel cum sunt definiți la art. 6 din Legea nr. 171/2012 privind piața de capital |
| 4.3. *contrapărți centrale*,astfel cu sunt definite la art. 3 dinLegea nr. 183/2016 cu privire la caracterul definitiv al decontării în sistemele de plăti și de decontare a instrumentelor financiare |
| 4.4. *Depozitarul central unic al valorilor mobiliare*,astfel cum este definit la articolul 2 al Legii nr. 234/2016 cu privire la Depozitarul central unic al valorilor mobiliare |
|  | 5. Sectorul sănătate |  | 5.1. *prestatori de servicii medicale*, astfel cum sunt reglementați la art. 4 din Legea ocrotirii sănătății nr. 411/1995 |
| 5.2.*întreprinderi și instituțiile farmaceutice*, astfel cum sunt definite la art. 3 din Legea nr. 1456/1993 cu privire la activitatea farmaceutică, *care efectuează cercetări de elaborare a medicamentelor*, astfel cum acestea sunt definite la art. 3 din Legea nr. 1409/1997 cu privire la medicamente |
| 5.3. *întreprinderi și instituții farmaceutice* care desfășoară activități de fabricare a produselor farmaceutice de bază și a preparatelor farmaceutice, menționate în secțiunea C, diviziunea a 21-a CAEM‑2 |
| 5.4. *producători de dispozitive medicale*,astfel cum acestea sunt definite de art. 2 din Legea nr. 102/2017 cu privire la dispozitivele medicale,*considerate a fi esențiale în contextul unei urgențe de sănătate publică (lista dispozitivelor esențiale pentru urgența de sănătate publică)* |
|  | 6. Alimentare cu apă și canalizare |  | * 1. *furnizori de apă potabilă*, astfel cum aceasta este definită de art. 2 din Legea nr. 182/2019 privind calitatea apei potabile |
| 6.2. *operatorii*, astfel cum sunt definiți la art. 4 din Legea nr. 303/2013 privind serviciul public de alimentare cu apă și canalizare |
|  | 7. Infrastructură digitală |  | 7.1. *furnizori de servii de înregistrare a numelor de domenii și furnizorii de servicii de sistem de nume de domenii (DNS)*,cu excepția registratorului național al domeniului de nivel *superior .md* |
| 7.2. *registratorul național al domeniului de nivel superior.md* |
| 7.3. *furnizori ai unui punct de schimb de internet*(IXP – *internet exchange point*) |
| 7.4. *furnizori de servicii de cloud computing* |
| 7.5. *furnizori de servicii de centre de date* |
| 7.6. *furnizori de rețele de furnizare de conținut* |
| 7.7. *prestatori de servicii de încredere*, astfel cum sunt definiți la art. 2 din Legea nr. 124/2022 privind identificarea electronică și serviciile de încredere |
| 7.8. *furnizori de rețele publice de comunicații electronice*, astfel cum acestea sunt definite la art. 2 din Legea comunicațiilor electronice nr. 241/2007 |
| 7.9. *furnizori de rețele publice de comunicații electronice*, astfel cum acestea sunt definite la art. 2 din Legea comunicațiilor electronice nr. 241/2007 |
|  | 8. Gestionarea serviciilor TIC (*business-to-business*) |  | * 1. *furnizori de servicii gestionate* |
| 8.2. *furnizorii de servicii de securitate gestionate* |
|  | 9. Administrație publică |  | 9.1. *persoane juridice de drept public, cu excepția autorităților administrației publice locale* |
| 9.2. *autorități ale administrației publice locale* |
|  | 10. Spațiu |  | *Operatori de infrastructură terestră, deținută, gestionată și operată de persoanele juridice de drept public sau de cele de drept privat, care sprijină furnizarea de servicii spațiale, cu excepția furnizorilor de rețele publice de comunicații electronice* |
|  | 11. Servicii poștale și de curierat |  | 11.1. *furnizori de servicii poștale*, astfel cum sunt definiți la art. 2 din Legea comunicațiilor poștale nr. 36/2016 |
| 11.2. *furnizori de servicii de curierat*, astfel cum acestea sunt definite de art. 2 Legea comunicațiilor poștale nr. 36/2016 |
|  | 12. Gestionarea deșeurilor |  | *Titulari ai autorizației de mediu pentru gestionarea deșeurilor*, astfel cum aceasta este definită la art. 2 alin. (1) din Legea nr. 209/2016 privind deșeurile, cu excepția întreprinderilor pentru care gestionarea deșeurilor nu reprezintă principala activitate economică |
|  | 13. Fabricarea, producția și distribuția de substanțe chimice |  | *Producătorii și distribuitorii*, astfel cum sunt definiți la art. 4 pct. 17) și, respectiv, pct. 7) din Legea nr. 277/2018 privind substanțele chimice |
|  | 14. Producția, prelucrarea și distribuția de alimente |  | *Întreprinderile din domeniul alimentar*, astfel cum sunt definite de art. 2 din Legea nr. 306/2018 privind siguranța alimentelor, *care desfășoară activități în domeniul alimentar de distribuție angro și de producție și prelucrare industrială* |
|  | 15. Fabricare | 15.1. Fabricarea dispozitivelor medicale și a dispozitivelor medicale pentru diagnostic *in vitro* | *Producători de dispozitive medicale și/sau de dispozitive medicale pentru diagnosticare in vitro*, astfel cum acestea sunt definite de art. 2 din Legea nr. 102/2017 cu privire la dispozitivele medicale, cu excepția celor menționați la poziția 5.4 |
| 15.2. Fabricarea calculatoarelor și a produselor electronice și optice | *Întreprinderile*care desfășoară oricare dintre activitățile economice menționate, secțiunea C diviziunea 26 din CAEM-2 |
| 15.3. Fabricarea echipamentelor electrice | *Întreprinderile*care desfășoară oricare dintre activitățile economice menționate în secțiunea C diviziunea 27 din CAEM-2 |
| 15.4. Fabricarea altor mașini și echipamente n.c.a. | *Întreprinderile*care desfășoară oricare dintre activitățile economice menționate în secțiunea C diviziunea 28 din CAEM-2 |
| 15.5. Fabricarea autovehiculelor, remorcilor și semiremorcilor | *Întreprinderile*care desfășoară oricare dintre activitățile economice menționate în secțiunea C diviziunea 29 din CAEM-2 |
| 15.5. Fabricarea altor echipamente de transport | *Întreprinderile*care desfășoară oricare dintre activitățile economice menționate în secțiunea C diviziunea 30 din CAEM-2 |
|  | 16. Furnizori digitali |  | 16.1. *furnizori de piețe online* |
| 16.2. *furnizori de motoare de căutare online* |
| 16.3. *furnizori de platforme de servicii de socializare în rețea* |
|  | 17. Cercetare |  | *Organizațiile din domeniile cercetării și inovării*,astfel cum sunt definite la art. 15 din Codul cu privire la știință și inovare al Republicii Moldova nr. 259/2004 |

*Anexa nr.2*

**PROCEDURA DE IDENTIFICARE**

**de către autoritățile publice responsabile de infrastructuri critice care pot fi desemnate drept infrastructuri critice naționale**

1. Autoritățile publice responsabile identifică infrastructurile critice care pot fi desemnate drept ICN prin parcurgerea următoarelor etape consecutive. O potențială ICN care nu satisface cerințele uneia dintre următoarele etape este considerată non-ICN și este exclusă din procedură.

2. Autoritatea publică responsabilă împreună cu gestionarii de ICN identifică potențiale ICN, parcurgând următoarele etape:

a) etapa 1 - aplicarea criteriilor și pragurilor critice sectoriale;

b) etapa 2 - evaluarea preliminară prin aplicarea definiției prevăzute la art. 3 pct. 7);

c) etapa 3 - aplicarea criteriilor și pragurilor critice intersectoriale;

d) etapa 4 - formularea propunerilor pentru desemnarea ICN.

*Anexa 3*

**[PROCEDURĂ](#ANEXA3R)**

**[privind planul de securitate al operator](#ANEXA3R)ului**

1. Prin planul de securitate al gestionarilor de ICN vor fi identificate elementele de ICN și soluțiile de securitate existente sau care sunt puse în aplicare pentru protecția acestora.

2. Procedura privind planul de securitate al gestionarului de ICN va acoperi cel puțin următoarele aspecte:

a) identificarea elementelor importante;

b) efectuarea unei analize de risc bazate pe scenarii de amenințări majore, pe punctele vulnerabile ale fiecărui element și pe impactul potențial;

c) identificarea, selectarea și stabilirea priorităților în ceea ce privește contramăsurile și procedurile, făcându-se distincție între măsurile permanente de securitate, care identifică investițiile de securitate indispensabile și mijloacele care sunt relevante pentru utilizarea în orice situație. În acest capitol vor fi incluse informații referitoare la măsuri de ordin general, cum sunt măsurile tehnice - inclusiv instalarea de mijloace de detectare, de control al accesului, de protecție și de prevenire, măsuri organizatorice - inclusiv proceduri pentru gestionarea alertelor și a crizelor, măsuri de control și verificare, comunicare, sensibilizare și formare, măsuri de securitate graduale, care pot fi activate în funcție de diferitele niveluri ale riscurilor și amenințărilor, precum și măsuri în domeniul securității sistemelor de informații.